Er man på udkig efter en sky onsdag morgen, så kommer man til at spejde langt. Det er nemlig et skyfrit Danmark, der venter danskerne fra morgenstunden. Derudover byder morgenen på helt rolige vindforhold og tocifrede varmegrader i hele landet – perfekte forhold for cykelturen til job eller skole. I løbet af dagen får det solrige vejr temperaturen til at kravle op over 25 grader flere steder i landet. Og faktisk har DMI udsendt en forvarsel for hedebølge I Himmerland og Jammerbugt for de næste tre dage. Her forventes temperaturen at nå op over 28 grader eller mere i de kommende tre dage. Solskin fra morgen til aften Igennem hele onsdagen er der udsigt til solrigt vejr i alle afkroge af landet. Enkelte små skyer kan dannes i dagens løb, men de bliver mest af alt bare til pynt på den blå sommerhimmel. Dermed bliver det endnu en oplagt dag til at smutte en tur forbi stranden eller havnebadet. Det er dog en god idé at bruge solbeskyttelse, da solhøjden efterhånden har nået sit maksimum, hvilket giver et højt UV-indeks. Udbredt sommervarme Syv meteorologiske sommerdage har der indtil videre været i år, hvor termometret har ramt 25 grader eller derover. Alle gange har det imidlertid kun været lokalt, at man har målt regulær sommervarme. Anderledes udbredt ser det ud til at blive onsdag, hvor man i en stor del af Nord-, Midt- og Vestjylland samt København og Nordsjælland kan se frem til temperaturer på 25 til 27 grader. Onsdag kan blive årets hidtil varmeste dag, hvis temperaturen stiger til mere end 26,5 graders varme. I resten af landet ligger temperaturen sig på mellem 20 og 24 grader – langs østvendte kyster en smule køligere på grund af vinden. Det mere eller mindre skyfri vejr fortsætter aftenen igennem, mens temperaturen holder sig omkring de 20 grader frem til solnedgang. Dermed er der udsigt til en flot sommeraften i hele landet.

Opsummering:
Lokalt kan temperaturen nå op på 27 graders varme.